EU: Omfattende tortur i Navalnyj-fengsel
Ordet «tortur» er brukt 47 ganger i et 28-siders langt anklageskrift fra EU. EU ble mandag enige om å gjennomføre sanksjoner mot flere russiske fengselsledere og dommere involvert i Navalnyj-saken, skriver Reuters mandag kveld.  Det skjer dagen etter at Vladimir Putin ble gjenvalgt som president med 87 prosent av stemmene i et omdiskutert valg. EU Observer har sett utkastet til ny sanksjonsliste etter Aleksej Navalnyjs død den 16. februar. De skriver at det er snakk om sanksjoner mot mer enn 30 personer.  Kreml-kritikeren satt først varetektsfengslet i Moskva før han ble sendt til to ulike straffeleirer. Ledere i alle fengslene skal være på listen. – Listen nevner ikke Putin, selv om EU tidligere har anklaget den russiske lederen direkte for Navalnys død i tidligere uttalelser. Den sier heller ikke om Navalnyj ble direkte myrdet eller drept av harde fengselsforhold, skriver EU Observer. Både «straffesjefen» og sjefslegen i den siste straffeleiren, der Navalnyj døde, er på listen til EU, heter det. Det er ventet at navnene vil bli offentliggjort i løpet av få dager. FSB-agenter prøvde å ta livet av Navalnyj ved forgiftning allerede i august 2020. Etter å ha ligget på sykehuset i Berlin og blitt frisk, valgte han likevel å komme tilbake til Russland i januar 2021, vel vitende om at han kom til å bli fengslet. Blant torturmetodene som nevnes i rapporten er «bli nektet medisinsk behandling, slag, omfattende perioder med isolasjon, bli nektet mat», samt «injisering av ukjente stoffer». EU-rapporten skriver også «umenneskelige levekår» og «tilbakeholdelse av varmt vann og klær om vinteren», da temperaturen faller til 30 minusgrader i denne regionen i Arktis, siterer EU Observer. Navalnyj hadde tilbrakt lang tid i «straffeceller» i straffekolonien han var i før han ble flyttet til Arktis i desember 2023. – Den føderale fengselssjefen ga personlig ordre om å begrense mengden mat Navalnyj fikk lov til å kjøpe under oppholdet i straffeleiren, heter det. Ifølge EU ble den personen senere forfremmet til generalmajor etter et Putin-dekret bare få dager etter Navalnyjs dødsfall. Vladimir Putin bekreftet søndag - etter valgseieren - at han var involvert i en mulig utveksling av Aleksej Navalnyj mot russere arrestert i Vesten. Det uavhengige russiske mediet Agentstvo har skrevet at Putin diskuterte dette bare timer før Kreml-kritikerens død. Putin skal ha holdt et personlig møte med tidligere Chelsea-eier Roman Abramovitsj - som i flere sammenhenger har tatt rollen som forhandler. En kilde hevder overfor Agenstvo at Putin i dette møtet hadde tatt til orde for utveksling. Den kjente gravejournalisten Christo Grozev har påstått at dette bare var bare for å dekke over mordplaner.  Navalnyjs tidligere nære kollega Maria Pevtsjikh og flere medier har tidligere skrevet at Navalnyj skulle byttes mot «sykkelmorderen» i Berlins Tiergarten, Vadim Krasikov, som er dømt til livsvarig fengsel i Tyskland.  Krasikov skal tilhøre en av Putins hemmelige tjenester og er derfor dyrebar for regimet i Kreml. Ifølge det uavhengige mediet Meduza er han offiser i FSB - samme sted som Putin i sin tid var sjef. Navalnyjs enke, Julia Navalnaja, har sagt at Putin er ansvarlig for mannens død. Det samme har en rekke vestlige ledere uttalt. Sjefen for Russlands utenlandsspionasje, Sergej Narysjkin, har uttalt at Navalnyj led en naturlig død. Søndag benektet også Putins talsmann, Dmitrij Peskov, beskyldningene fra Navalnaja. 43 land, blant dem Norge, har krevd en uavhengig internasjonal granskning av  Navalnyjs død i straffeleiren. EUs utenrikssjef Josep Borrell har foreslått at EUs sanksjoner for brudd på menneskerettighetene skal oppkalles etter Navalnyj. På denne listen befinner det seg et 80-talls personer og organisasjoner.
EU-landene er enige om sanksjoner mot russere som var involvert i dødsfallet til opposisjonspolitikeren Aleksej Navalnyj. Sanksjonslisten kommer etter Aleksej Navalnyjs død 16. februar. Rapporten nevner torturmetoder som frarøvelse av medisinsk behandling, slag, isolasjon og injisering av ukjente stoffer. EUs rapport beskriver umenneskelige levekår, inkludert mangel på varmt vann og klær i minus 30-graders temperatur i Arktis.